text: Kommune henter unge hjem til jul hos mor og far med gratis busser
  13 december 2015 kl. 12.00
  Hedensted Kommune henter nu unge, der er flyttet fra kommunen for at studere i Aarhus, Odense og København, hjem til jul i gratis busser. 
  To dage før juleaften indsætter Hedensted Kommune to gratis julebusser fra København og Aarhus -  og lover også at sørg for den gode julestemning i bussen.
  Busserne kører tirsdag den 22. december fra centrum af Aarhus og København (via Odense) til Hedensted Rådhus.
  - Med julebusserne vil vi gerne give de unge fraflyttere en lidt sjov og anderledes påmindelse om deres hjemkommune. Selvfølgelig i håbet om at de vender hjem til Hedenstederne efter endt uddannelse. Julebusserne er dekoreret med Hedenstedernes logo, og vi ser dem derfor samtidig som en form for rullende reklamesøjler, der kører på de julefyldte motorveje, siger borgmester Kirsten Terkilsen (V) til TV SYD.
  Julebusserne er et led i Hedensted Kommunes markedsføring som bosætningsområde, der markedsfører alle kommunens byer som "Hedenstederne".
  Du kan se se køreplanen og andre praktiske oplysninger på Hedensted Kommunes hjemmeside
  
  